钦定古今图书集成/明伦汇编/家范典/第062卷 > 应劭风俗通义 > 《愆礼》
## 钦定古今图书集成/明伦汇编/家范典/第062卷 > 应劭风俗通义 > 《愆礼》

南阳张伯大，邓子敬小。伯大三年以兄礼事之。伯卧床上，敬寝下小榻，言常恐清旦朝拜。俱去乡里，居缑氏城中，亦教授坐养声价。伯大为议郎，益州太守，子敬辟司徒，公车征。

谨按《礼记》：“十年兄事之，五年肩随之。”《诗》云：“如切如磋，
如琢如磨。”朋友衎衎訚訚，各长其仪也。凡兄弟相爱尚同舆而出，同床而寝。今相校三年耳，幸无骨血之
属，坐作鬼怪，旦朝言恐。《论语》“恭而无礼则劳。”且晏平
仲称“善与人交”，岂徒拜伏而已哉！《易》设四科，出处语
默。传曰：朝廷之人，入而不能出，山林之民，往而不能
反，二者各有所长，而弃圣绝知，遁世保真，当窜深山，
乐天知命。今居缑氏，息偃城郭，往来帝都，招延宾客，
无益诲人，拱默而已。饰虚矜伪，诳世耀名，辞细即巨，
终为利动。《春秋》讥“宋伯姬女而不妇。”今二子屑屑远
大，失矣。